Abaphathwa Kubi Ludlakela Lwezombusazwe Bayala Ukuza Emihlanganweni yeNPRC
Abenelise ukubuya emhlanganweni oqoqwe ngabe Heal Zimbabwe Trust wokuzwa phezu kokuba uzulu selungele na, inhlelo zokhukhulumisana umlotha, bebekhonona kakubi.
HARARE — Uzulu owaphathwa kubi lokuhlukumezeka kudlakela lwezombusazwe uthi lanxa kule khomisheni yokukhumisana umlotha eye National Peace and Reconcilliation Commission akakalungeli ukuphatheka kungxoxo zezehlakalo zokuhlukuluzwa ngoba zingekho izibonelo ezikhomba ukuba likhomisheni izapholisa amanxeba abo. Abenelise ukubuya emhlanganweni wokufuna ukuzwa phezu kokuba uzulu selungele na, inhlelo zokhukhulumisana eweteleni yeMeikles eHarare, bebekhonona kakubi. Lumhlangano uqoqwe ngabe Heal Zimbabwe Trust ngenjongo ykukhulumisana phezu kwenhlungu zokuhlukuluzana ngezombangazwe kanye lokuba kube lokuxolelalana ukuze aphole amanxeba abalawo. Omunye wabethule imbono yabo kulomhlangano yingcwethi kwezemithetho, u Proffessor Lovemore Madhuku,yena uveze izikhexxe ezikhona phakathi kwe Bill ye NPR lesisekelo sombuso athi kuyikhona okuzakuba ngumgoqo ekuqhubeni lumsebenzi wokulungisa ukonakala eminyakeni yangemuva. Imbono kaMadhuku isekelwe nguMnu. Shingi Munyeza yena ongene lumhlangano emmele osomabhizimusi. UMunyeza utshele uzulu ukuba wonke umuntu kizo zonke inhlangothi, ezibalisa inkokheli zikahulumende, nxa zilamacala kumele zixolise kuThixo ngalo monakalo owenzelwe isizwe seZimbabwe. Omunye wabalwa impi bekuviyo lebutho le Zipra, uMnu. Moses Mzila Ndlovu,owahlukuluzwayo laye ngesikhathi sezehlakalo ze Gukurahundi, uthi kumele bajeziswe abenza lolucuku,ethi ngoba kungasoze kwasiza lutho ukubaxolela nje kuphela, abonelwayo besala belenhlungu. UNdlovu uthi kusobala ukuba uhulumende weZanu Pf, kazinikelanga ukuzilungisisa lezi ndaba. Undlovu uthi kuyajabulisa ukuba uzulu esevumelana,ezimisele ukukhulumisana phezu kwalezi zehlakalo. Wengezelele esithi udubo nguhulumende ongelandaba lokunakekela uzulu. UMnu. Mehluli Dube oqhuba imisebenzi yokucebisa kwezokusebenzelana lozulu, ubengomunye wabasakhulayo abaze ngobunengi kulumhlangano. UDube uthi ngaphandle kokutshelana iqiniso lokuxolisana, akaboni iphumelela lindaba yokukhulumisana phezu kokwenzakala eminyakeni yangemuva. UDube wengeze ethi ukube lokhe kubaliswa, ukulungisiswa kwalezindaba kuyingozi enkulu. Okhokhela inhlanganiso ye Zimbabwe National Students Union uMnu. Alistar Pfunye uthi uvumelana lozulu othi akukho okuzaphuma kuloluhlelo. Lanxa uhulumende eqina ngelokuthi uzinikele ekuthini kuxoxiswane phezu kwaloludaba uzulu kamthembi usola ukuba khona kwenye yenkokheli ezaziwayo, okubikwa zaphatheka lazo kulemizabalazo yokuhlukuluzwa kwabantu,bekhethwa ngemihlobo,ngokholo, ngezigaba kanye lokuba umuntu ulandela liphi ibandla.